Segir norskar verslanir borga með íslenska lambakjötinu Haraldur Benediktsson , formaður Bændasamtakanna . „ Ég held að verslanir noti lambakjötið til þess að lokka viðskiptavini til sín , og ég er stoltur af því að íslenska lambakjötið sé nýtt til þess , en lága verðið skýrist af því að verslanirnar sjálfar eru að greiða þetta niður , " segir Haraldur Benediktsson , formaður Bændasamtakanna í samtali við Reykjavík síðdegis á Bylgjunni í dag þegar hann er spurður út í lágt verð á íslensku lambakjöti út í Noregi . Meðal þeirra sem halda því fram að kjötið sé niðurgreitt til útflutning er Þórólfur Matthíasson , prófessor í hagfræði . Hann heldur því fram að íslenskir skattgreiðendur niðurgreiði lambakjöt til útlanda fyrir mörg hundruð milljónir á hverju ári en útflutningur á lambakjöti hefur nærri tvöfaldast frá bankahruni . Þessu er Haraldur ekki sammála og segir í raun stærsta erlenda markaðinn fyrir íslenskt lambakjöt vera hér á landi , það er að segja kjötið sem ferðamenn kaupa og borða . Hægt er að hlusta á fróðlegt viðtal við Harald í Reykjavík síðdegis hér .